पाएं अपने शहर की ताज़ा ख़बरें और फ्री ई-पेपरडाउनलोड करें
खेल मैदान पर वर्कआउट छूटा लेकिन खिलाड़ियों ने हार नहीं मानी। उन्होंने घर के आंगन, छत को ही मैदान बना लिया। वजन न बढ़े, मांसपेशियां लचीली रहे, इसलिए रोज व्यायाम के रूप में खेल से जुड़े रहे। भास्कर ने ऐसे खिलाड़ियों से चर्चा की जो रोज सुबह-शाम खेल मैदान पर पसीना बहाया करते थे। अपनी फिटनेस के साथ अपने खेल को निखारने में कोई असर नहीं रखते थे। इन्हीं से शहर का नाम रोशन है। आगे भी उनके खेल में कोई कमी न रहे इसलिए वे इसे अपनी दिनचर्या का एक अहम हिस्सा बनाए हुए हैं। इसमें उनके कोच पूरी मदद कर रहे हैं। ऑनलाइन कोचिंग के साथ वे उन्हें मोबाइल पर कुछ न कुछ नया करने के लिए प्रेरित कर रहे हैं।
कालिदास कन्या कॉलेज का बास्केटबॉल मैदान बंद है। यहां खिलाड़ी नहीं आ रहे। दाे दशक से मैदान से जुड़े प्रशिक्षक विजय बाली रोज मैदान पर पहुंच रहे हैं। उनके सहयोगी मनोज शांडिल्य, प्रफुल्ल गेहलोत पौधों को पानी देने के साथ मैदान की सफाई में जुटे हैं। शुक्रवार को उन्होंने मैदान पर बास्केटबॉल रखकर उसे मास्क पहना दिया। साथ में सैनिटाइजर की बोतल और हैंडवाॅश रख दिया। बोले, शिक्षा, खेल के इस मंदिर की देखरेख भी जरूरी है लेकिन इस वक्त मास्क सबसे जरूरी है।
मैदान से दूर हुए खेल से नहीं, मिलिए ऐसे ही खिलाड़ियों से
दिनचर्या में शामिल खेल, उतना समय घर में भी
क्षीरसागर स्पोर्ट्स एरिना में प्रैक्टिस करती थी। रोज शाम को पहले मैदान में जाकर वर्कआउट करना फिर रोप मलखंभ के खिलाड़ियाें के साथ दो-दो हाथ करना इनकी दिनचर्या बन गई थी। कोविड में सब कुछ छूट गया। जैसे एक ही पल में इनसे मैदान किसी ने छीन लिया हो। मैदान तक जाने के रास्ते बंद कर दिए। ऐसे में मैंने घर पर व्यायाम, अभ्यास जारी रखा। कोच मोहनलाल धाकड़ से ऑनलाइन प्रशिक्षण ले रही हूं।- हंसिका धनवानी
लचीली बॉडी के लिए मैदान जैसा शेड्यूल
रोप मलखंभ मेरे लिए उसी तरह है जैसे किसी के लिए प्राणवायु। ऐसे में इससे अलग होने का सवाल ही नहीं था। अब कोविड-19 ने पाबंदी लगा दी तो क्या करें। एक और रास्ता खुल गया। घर पर वही शेड्यूल बनाया। बॉडी फ्लैक्सिबल बनी रहे, इसके लिए सभी वर्कआउट कर रही हूं। नतीजा यह हुआ कि अब भी उसी चुस्ती-फुर्ती से व्यायाम करती हूं। कोच मोहनलाल धाकड़ से समय-समय पर ऑनलाइन टिप्स लेती हूं। परिजन भी सहयोग करते हैं।
-दृष्टि तिवारी
दो भाई : अखाड़े में करते थे योगासन सूर्य नमस्कार, अब छत बनी अखाड़ा
मयंक व दक्ष पंथी, श्री अच्युतानंद गुरु अखाड़ा व्यायामशाला के शरीर साधक हैं। कोविड-19 के पहले अखाड़े में योगासन व सूर्यनमस्कार उसकी दिनचर्या थी। यह क्रम बाल्यावस्था से ही जारी है। मलखंभ व योगासन के कोच लीलाधर कहार बताते हैं कि योग उनका एक हिस्सा बन गया है। कोविड-19 संक्रमण के कारण उन्होंने घर को ही अखाड़ा बना दिया है। पिछले वर्ष कोविड महामारी के दौरान मयंक ने प्रतिदिन बगैर अनुपस्थित रहे सूर्य नमस्कार का संकल्प पूरा कर 25 हजार सूर्य नमस्कार लगाकर 2020-21 में प्रथम स्थान प्राप्त किया था। मयंक के साथ दक्ष ने पिछले साल जिला योगासन प्रतियोगिता में अलग-अलग वर्गों में स्वर्ण पदक प्राप्त किया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva mag_Deva hin_Deva hin_Deva hin_Deva bho_Deva hin_Deva hin_Deva zho_Hant eng_Latn